Көйөргәҙе районындағы сәфәрҙә ҡыуанып йөрөнөм, сөнки район етәкселеге, мәғариф идаралығы, белем биреү ойошмалары бөгөнгө шарттарҙа баҙап ҡалмай, милли мәғарифыбыҙҙы һаҡлап, уны артабан үҫтереү буйынса ышаныслы эшләй. Рәсәй Федерацияһының “Мәғариф тураһындағы” яңы законының 14-се статьяһына ярашлы, район һәм ҡала округтарында уҡытыу һәм тәрбиә эшен ойоштороу тулыһынса улар ҡарамағында. Тимәк, милли мәғариф проблемаларын хәл итеү ҙә улар иңендә ята. Көйөргәҙеләр быны яҡшы аңлай, шуға күрә башҡорт телен туған тел һәм дәүләт теле булараҡ уҡытыуға етди иғтибар бирә.